Hdyž něšto nowe nastanje, so zwjetša něšto stare zminje. Tak je to tež w Chrósćicach, hdźež maja nowe dnjowe dźěćace přebywanišćo. Stare porno tomu hižo wužiwać njemóža.
Chrósćicy (aha/SN). Dny stareje Chróšćanskeje pěstowarnje su ličene. Na swojim wčerawšim posedźenju w kulturnym a gmejnskim centrumje čłonojo gmejnskeje rady wčera wobzamknychu, twarjenje při Satkuli spotorhać. Po dotwarje noweho dźěćaceho přebywanišća před štyrjomi lětami bě jasne, zo dom hinak wužiwać njemóža, dokelž hrozy při sylnych zliwkach nastajnosći strach zapławjenja. Kaž wjesnjanosta Marko Kliman (CDU) wčera zdźěli, ma spotorhanje 113 000 eurow płaćić, z čehož dóstanu 80 procentow spěchowane. Při wobličenju kóštow dyrbjachu wobkedźbować, kelko škódnych wotpadkow nastanje. Po tym, zo budźe areal zrunany, chcedźa na městnje stareje pěstowarnje sadowcy nasadźeć a grilowansku hětu kaž tež hrajkanišćo natwarić. Za to wužija dźěl pjenjez, kotrež dóstachu jako myto we wubědźowanju SIMUL+.
szl_Latn szl_Latn